Publication: Magyar Közlöny
Issue: MK-2002-100 (Year: 2002, Number: 100)
Era: 1990-2004
Section: [8/1990. (IV. 23.) AB határozat, ABH 1990. 42., 44—45.].
Paragraph Index: 629

[8/1990. (IV. 23.) AB határozat, ABH 1990. 42., 44—45.]. Az Alkotmánybíróság egy másik — a személyazonosító igazolványról szóló szabályokat vizsgáló — határozatában az indokolás arra utaló szövegezést tartalmazott, hogy elválnak az azonosító adatok az azonosításnál egyébként szintén szerepet játszó — és így az igazolványban szereplõ — fényképtõl és aláírástól (1202/B/1996. AB határozat, ABH 2000. 658., 663.). A fénykép (ehhez hasonlóan a hangfelvétel) készítése és annak tárolása nem az Alkotmány 59. §-a (1) bekezdésének szabályozási körébe tartozik; sem a jóhírnévhez, sem a magánlakás sérthetetlenségéhez, sem a magántitok, sem a személyes adatok védelméhez való jogról szóló szabály nem alkalmazandó erre elsõdlegesen, bár lehetséges, hogy a jogsértõ fényképfelvétel és fényképtárolás ezeknek a jogoknak a sérelmével összefüggésben áll. Így a kialakult alkotmánybírósági gyakorlatnak megfelelõen a személyiségi jog általános megfogalmazásának tekintendõ emberi méltósághoz való jogról szóló 54. § (1) bekezdését kell az elbírálásnál alapul venni.

Source: https://magyarkozlony.hu/hivatalos-lapok/01e5f1f70500f72741e186bbc18c49d694669619/dokumentumok/1a466d6d173a31fe9e4827139632f9d8f281a23f/letoltes